బ్లెస్సింగ్ ముజరబానీ

బ్లెస్సింగ్ ముజారబాని (జననం 1996 అక్టోబరు 2) జింబాబ్వే క్రికెటర్ .  అతను 2017 అక్టోబరు 4 న 2017–18 లోగాన్ కప్‌లో రైజింగ్ స్టార్స్ తరపున ఫస్ట్-క్లాస్ క్రికెట్ లోకి అడుగుపెట్టాడు.

 తొలినాళ్ళ జీవితం 
బ్లెస్సింగ్ జింబాబ్వేలోని మురేవా అనే చిన్న పట్టణంలో జన్మించాడు. తరువాత అతని కుటుంబం హరారేలోని శివారు ప్రాంతమైన హైఫీల్డ్‌కు వెళ్లింది. ఏడేళ్ల వయసులో, అతను తకాషింగా క్రికెట్ క్లబ్‌లో క్రికెట్ శిక్షణ తీసుకోవడం మొదలుపెట్టాడు. ఇక్కడే అతని ప్రతిభను కోచ్‌లు గుర్తించారు.  2017 లో మూడు నెలల పాటు ఇంగ్లాండ్‌లో పర్యటించడానికి అతన్ని రైజింగ్ స్టార్స్ అకాడమీ లోకి తతెందా తైబు ఎంపిక చేశాడు. 

 దేశీయ కెరీర్ 
2020 డిసెంబరులో అతను 2020–21 లోగాన్ కప్‌లో సదరన్ రాక్స్ తరపున ఆడటానికి ఎంపికయ్యాడు.  

2021 జూన్‌లో, పాకిస్తాన్ సూపర్ లీగ్ (PSL)లో ముల్తాన్ సుల్తాన్స్ 2021 PSL ఎడిషన్‌లో మిగిలిన మ్యాచ్‌లకు ఒబెద్ మెక్కాయ్ స్థానంలో ముజారబానీని తమ జట్టులోకి తీసుకుంది. అతను ఆరు మ్యాచ్‌లు ఆడి తన జట్టు తరపున పది వికెట్లు పడగొట్టాడు. ముల్తాన్ సుల్తాన్స్ తన మొదటి PSL టైటిల్‌ గెలుచుకుంది. 

 అంతర్జాతీయ కెరీర్ 
2017 డిసెంబరులో, దక్షిణాఫ్రికాతో జరిగిన ఏకైక టెస్ట్ మ్యాచ్ కోసం జింబాబ్వే టెస్ట్ జట్టులో అతను చోటు దక్కించుకున్నాడు.  2017 డిసెంబరు 26 న బాక్సింగ్ డే టెస్ట్‌తో తన టెస్ట్ క్రికెట్ ప్రయాణం మొదలుపెట్టాడు.

2018 జనవరిలో అతను, బంగ్లాదేశ్‌లో జరిగిన ముక్కోణపు సిరీస్ కోసం జింబాబ్వే వన్డే ఇంటర్నేషనల్ (ODI) జట్టులో చోటు దక్కించుకున్నాడు.  అతను 2018 జనవరి 15 న బంగ్లాదేశ్‌తో జరిగిన మ్యాచ్‌లో తన తొలి వన్డే ఆడాడు.

2018ఫిబ్రవరిలో, UAEలో ఆఫ్ఘనిస్తాన్‌తో జరిగిన సిరీస్ కోసం జింబాబ్వే ట్వంటీ20 అంతర్జాతీయ (T20I) జట్టులోకి అతన్ని తీసుకున్నారు. 2018 ఫిబ్రవరి 5 న ఆఫ్ఘనిస్తాన్‌తో జరిగిన మ్యాచ్‌లో జింబాబ్వే తరపున తన టి20 రంగప్రవేశం చేశాడు.

2018 క్రికెట్ ప్రపంచ కప్ క్వాలిఫైయర్ టోర్నమెంట్ ముగిసిన తర్వాత అంతర్జాతీయ క్రికెట్ కౌన్సిల్ (ICC), ముజారబానిని జింబాబ్వే జట్టులో రైజింగ్ స్టార్‌గా పేర్కొంది. 

2018 ఆగస్టులో ముజారబాని జింబాబ్వే తరఫున జాతీయ ఎంపికకు అందుబాటులో లేకుండా పోయాడు. ఇంగ్లాండ్‌లో తన కెరీర్‌ను కొనసాగించాలని కోరుకున్నాడు.   మరుసటి నెలలో, అతను ఇంగ్లీష్ జట్టు నార్తాంప్టన్‌షైర్‌తో కోల్‌పాక్ ఆటగాడిగా మూడు సంవత్సరాల ఒప్పందంపై సంతకం చేశాడు.

కౌంటీ క్రికెట్‌లో కొన్నాళ్ళు ఆడిన తర్వాత బ్లెస్సింగ్, జింబాబ్వే తరపున ఆడటానికి తిరిగి వచ్చాడు. 2020 నవంబరు 3 న పాకిస్థాన్‌తో జరిగిన మూడవ మ్యాచ్‌లో, ముజారబాని వన్డే క్రికెట్‌లో తన తొలి ఐదు వికెట్ల ఘనతను సాధించాడు. అదే మ్యాచ్ సూపర్ ఓవర్‌లో అతను మరో రెండు వికెట్లు తీసుకున్నాడు.

 మూలాలు 

వర్గం:జింబాబ్వే టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1996 జననాలు